**О Б Р А З Л О Ж Е Њ Е**

**I. УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење Закона о потврђивању Cпоразума између Владе Републике Србије и Владе Мађарске о граничној контроли у друмском, железничком и водном саобраћају садржан је у члану 99. став 1. тачка 4. Устава Републике Србије, према коме је у надлежности Народне скупштине да потврђује међународне уговоре када је законом предвиђена обавеза њиховог потврђивања.

**II. РАЗЛОЗИ ЗБОГ КОЈИХ СЕ ПРЕДЛАЖЕ ПОТВРЂИВАЊЕ СПОРАЗУМА**

Cпоразум између Владе Републике Србије и Владе Мађарске о граничној контроли у друмском, железничком и водном саобраћају, потписан је дана 22. октобра 2025. године на основу Закључка Владе Републике Србије којим је усвојен усаглашени текст Споразума и овлашћен потпредседник Владе и министар унутрашњих послова Ивица Дачић за потписивање.

Ступањем на снагу Споразумa између Владе Републике Србије и Владе Мађарске о граничној контроли у друмском, железничком и водном саобраћају ће се олакшати и убрзати контрола прелажења државне границе на друмским, железничким и речним граничним прелазима.

Предметни споразум садржи начела и правила сарадње између органа за граничну контролу и утврђује места граничних прелаза, режим рада, радно време, као и саобраћајне критеријуме.

Потврђивањем Споразума омогућава се његово ступање на снагу, како је предвиђено чланом 32. Споразума.

Сагласно члану 13. Закона о закључивању и извршавању међународних уговора („Службени гласник РС”, број 32/13) Министарство спољних послова покреће поступак потврђивања наведеног споразума.

**III. ПРОЦЕНА ПОТРЕБНИХ ФИНАНСИЈСКИХ СРЕДСТАВА ЗА ИЗВРШАВАЊЕ СПОРАЗУМА**

За предметни Споразум у 2025. години потребна финансијска средства обезбеђена су Законом о буџету Републике Србије за 2025. годину (,,Службени гласник РС”, број 94/24), на разделу 15 – Министарство унутрашњих послова, Функцији 310 – Услуге полиције, Програму 1408 – Управљање људским и материјалним ресурсима, Програмској активности 0001 – Администрација и управљање, на економској класификацији 421 – Стални трошкови у износу од 360.000,00 динара и на економској класификацији 512 – Машине и опрема у износу од 6.592.000,00 динара.

Потребна финансијска средства у 2026. и 2027. години биће обезбеђена у складу са лимитима за 2026. и 2027. годину за раздео 15 – Министарство унутрашњих послова.

За спровођење предметног Споразума није потребно обезбедити финансијска средства из буџета Републике Србије за Министарство финансија – Управу царина.

За спровођење предметног Споразума није потребно обезбедити финансијска средства из буџета Републике Србије за Министарство пољопривреде, шумарства и водопривреде.

За спровођење предметног Споразума није потребно обезбедити финансијска средства из буџета Републике Србије за Министарство грађевинарства, саобраћаја и инфраструктуре.